Yesu Ya Sɔle Ngɛ Getsemane Abɔɔ ɔ Mi | Yesu Si Himi Ngɛ Zugba a Nɔ\nYesu Kɛ He Hiami Sɔle Wawɛɛ\nYESU YA GETSEMANE ABƆƆ Ɔ MI\nYESU HE LATSA TSLE PUE SI KAA MUƆ\nBenɛ Yesu sɔle ha e bɔfo ɔmɛ ta a, ‘a la yi jemi la, nɛ a je kpo, nɛ a pue nɔ kɛ ho Oliv Yo ɔ nɔ ya.’ (Marko 14:26) A ya abɔɔ ko nɛ a tsɛɛ ke Getsemane, nɛ Yesu pɔɔ lejɛ ɔ yami ɔ mi.\nBenɛ a ya su oliv tso ɔmɛ a he ngɛ lejɛ ɔ, Yesu si e bɔfo ɔmɛ a kpɛti nihi kpaanyɔ ngɛ lejɛ ɔ. Eko ɔ, e je a he ngɛ he nɛ a guu kɛ sɛɛ abɔɔ ɔ mi ɔ, ejakaa e de mɛ ke: “Nyɛɛ hi si ngɛ hiɛ ɔ, nɛ ma ya hɛ mi bɔɔ ma ya sɔle.” Yesu ngɔ Petro, Yakobo, kɛ Yohane kɛ piɛɛ e he kɛ ho. Aywilɛho nu lɛ nɛ e de bɔfo etɛ ɔmɛ ke: “Aywilɛho nɛ nya wa miɔ nɛ e maa gbe mi; nyɛɛ hi si ngɛ hiɛ ɔ nɛ nyɛɛ kɛ mi nɛ fɔ nyɔ.”​​—Mateo 26:36-38.\nKɛkɛ nɛ Yesu hɛ e he ngɛ kaseli ɔmɛ a he kɛ ya se bɔɔ, nɛ e ‘bu si, nɛ e bɔni sɔlemi.’ Mɛni he e ngɛ sɔlee ngɛ ngɛ be nɛ mi wa nɛ ɔ mi? E sɔle ke: “Tsaatsɛ! O nyɛɔ níhi tsuo peeɔ! I kpa mo pɛɛ, je amanehlu kplu nɛ ɔ kɛ ho; se kɛ̃ ɔ, pi bɔ nɛ i suɔ, se bɔ nɛ mo o suɔ.” (Marko 14:35, 36) Mɛni Yesu ngɛ hlae maa tsɔɔ ɔ? Anɛ e ngɛ gbenɔ nɛ e ma gbo kaa Kpɔlɔ ɔ nya fo tue lo? Dɛbi!\nBenɛ Yesu ngɛ hiɔwe ɔ, e na bɔ nɛ ke Roma bi ɔmɛ yaa gbe nihi ɔ, a waa mɛ yi mi ha a. Akɛnɛ Yesu ba pee adesa, nɛ e ngɛ he numi, nɛ nɔ́ ma nyɛ maa ye lɛ he je ɔ, e ngɛ haoe ngɛ níhi nɛ e maa gblee mi ɔ he. Se nɔ́ nɛ ngɛ lɛ haoe pe kulaa ji gbemi nɛ a maa gbe lɛ kaa bɔ nɛ a gbeɔ yayami peeli, nɛ lɔ ɔ maa gbe e Tsɛ ɔ he guɛ ɔ. Ngɛ ngmlɛfia bɔɔ ko mi ɔ, a maa sɛu lɛ ngɛ tso nɔ kaa nɔ ko nɛ e bɔ musu kɛ si Mawu.\nBenɛ Yesu sɔle saii nɛ e kpale kɛ ya bɔfo ɔmɛ a ngɔ ɔ, e ya na mɛ nɛ a ngɛ mahe hwɔe. E de Petro ke: “Lɛɛ nyɛ nyɛ we nɛ nyɛɛ kɛ mi nɛ fɔ nyɔ ngmlɛfia kake po? Nyɛɛ fɔ nyɔ nɛ nyɛɛ sɔle, konɛ nyɛ ko sɛ ka mi.” Yesu na kaa pɔ tɔ e kaseli ɔmɛ, nɛ je hu jɔ. Enɛ ɔ he ɔ, e de ke: “Mumi ɔ lɛɛ e suɔ kaa e maa pee jã, se he lo ɔ gbede.”​​—Mateo 26:40, 41.\nKɛkɛ nɛ Yesu ya sɔle si enyɔne, nɛ e de Mawu kaa e je “kplu nɛ ɔ” kɛ je e nɔ. Benɛ e kpale e se ekohu ɔ, e ya na bɔfo etɛ ɔmɛ nɛ a ngɛ mahe hwɔe, be mi nɛ e sa nɛ a ko hi sɔlee konɛ a ko sɛ ka mi ɔ. Benɛ Yesu kɛ mɛ tu munyu ɔ, “a li nɔ́ nɛ a ma de lɛ.” (Marko 14:40) Yesu kpale je a he si etɛne, nɛ e ya kpla si nɛ e sɔle.\nYesu ngɛ tsui yee kaa gbemi nɛ a maa gbe lɛ kaa yayami peelɔ ɔ maa gbe e Tsɛ ɔ he guɛ. Yehowa Mawu bu e Bi ɔ sɔlemi ɔ tue, nɛ e tsɔ bɔfo ko, nɛ e ya wo lɛ he wami. Ngɛ lɔ ɔ se po ɔ, Yesu kpa we sɔlemi. E ya nɔ nɛ e “sɔle wawɛɛ pe kekle ɔ po.” E hao wawɛɛ, ejakaa tlomi nɛ ngɛ e kuɛ nɔ ɔ jiɔ nitsɛ! Lɛ nitsɛ e neneene wami, kɛ adesahi tsuo nɛ a ma he lɛ maa ye ɔ a wami ngɛ oslaa mi. Enɛ ɔ he ɔ, e ‘he latsa tsle kɛ pue si kaa muɔ.’​​—Luka 22:44.\nBenɛ Yesu kpale e se si etɛne kɛ ya bɔfo ɔmɛ a ngɔ ɔ, e ya na mɛ nɛ a ngɛ mahe hwɔe loloolo. E de mɛ ke: “Nyɛ he mi jɔ nyɛ nɛ nyɛ ngɛ mahe hwɔe kɛ mwɔɔ? Hyɛ! Ngmlɛfia a su ta, nɛ a maa ngɔ Nɔmlɔ Bi ɔ kɛ wo yayami peeli a dɛ mi. Nyɛɛ te nɛ waa ho. Hyɛ, nɔ nɛ ngɛ ye se blɔ tsɔɔe ɔ lɛ ma a nɛ!”​​—Mateo 26:45, 46.\nE HE LATSA PEE KAA MUƆ\nLuka nɛ e ji tsopa peelɔ ɔ tsɔɔ we nɔ́ nɛ ha nɛ Yesu he latsa ‘pee kaa muɔ’ ɔ mi. (Luka 22:44) Eko ɔ, Luka ngɛ tsɔɔe kaa Yesu he latsa ngɛ dɛe kɛ ngɛ si puee kaa bɔ nɛ muɔ dɛɔ kɛ pueɔ si ke nɔ ko pla a. Dr. William D. Edwards hu tsɔɔ munyu nɛ ɔ mi ngɛ blɔ kpa ko nɔ. E de ngɛ womi nɛ ji The Journal of the American Medical Association (JAMA) ɔ mi ke: “E ngɛ mi kaa nɔ́ nɛ ɔ pɔɛ bami mohu lɛɛ, se ke nɔ ko ngɛ haoe wawɛɛ ɔ, latsa nɛ ngɛ kaa muɔ (hematidrosis . . . ) ma nyɛ maa pɔ lɛ . . . Ke e ba kaa pani tsɔwi komɛ pɛ, nɛ muɔ sɛ puɔhi nɛ latsa guɔ mi kɛ jeɔ kpo ɔ mi ɔ, puɔhi nɛ ngɛ he womi ɔ nɔ ɔ a mi ma nyɛ ma bli.”\nBenɛ Yesu kɛ e bɔfo ɔmɛ je hiɔwe tsu ɔ mi ɔ, jije a ya?\nBenɛ Yesu ya ngɛ sɔlee ɔ, mɛni nɛ e bɔfo etɛ ɔmɛ pee?\nMɛni nɛ Yesu he latsa nɛ pee kaa muɔ ɔ tsɔɔ wɔ ngɛ bɔ nɛ e hao ha a he?